

**PRESTUPOVÝ PORIADOK SATKD**

**Čl. 1 Preambula**

1.1.  Hlavným poslaním pri realizácii prestupu alebo hosťovania je vytvárať kvalitné podmienky pre plné uplatnenie športovcov, pre ich výkonnostný rast pri rešpektovaní oprávnených záujmov športovca. Zmeny klubovej príslušnosti v zmysle tohto prestupového poriadku musia napomáhať talentovaným športovcom prestúpiť do klubov, v ktorých budú mať zabezpečený svoj športový - výkonnostný rast, sociálne, pracovné či študijné podmienky v súlade so slobodnou vôľou voľby športovca, ako i vôľou ich rodičov, ak ide o športovca mladšieho ako 18 rokov.

1.2.  Prestupový poriadok stanovuje podmienky, za ktorých sa uskutočňujú zmeny trvalej alebo dočasnej príslušnosti športovca ( **voľný športovec** , **zmluvný športovec** ) ku klubom. Každý športovec, ktorý je držiteľom licencie športovca podľa platných podmienok SATKD, má právo požiadať o zmenu trvalej alebo dočasnej príslušnosti klubu formou – Prestupu alebo Hosťovania.

**Čl. 2 Základné definície**

2.1.  **Športovec** – osoba, žena alebo muž, ktorý má vydanú platnú licenciu športovca.

2.2.  **Domáci klub** – klub ako riadny člen SATKD

2.3.  **Zahraničný klub** - klub evidovaný inou federáciou v krajinách WT, WTE.

2.4.  **Prestup domáci** – trvalá zmena príslušnosti z domáceho klubu na iný domáci klub.

 2.5. **Prestup do zahraničia** - trvalá zmena príslušnosti z domáceho klubu na zahraničný klub.

2.6.  **Prestup zo zahraničia** - trvalá zmena príslušnosti zo zahraničného klubu na domáci klub.

2.7.  **Hosťovanie domáce** - dočasná zmena príslušnosti z domáceho klubu na iný domáci klub s povinnosťou vrátiť sa len do domáceho klubu, odkiaľ športovec odišiel na hosťovanie. Hosťovanie trvá do 30.12. v príslušnom kalendárnom roku. Hosťovanie domáce je možné urobiť pre všetky kategórie.

2.8.  **Hosťovanie do zahraničia** - dočasná zmena príslušnosti z domáceho klubu na zahraničný klub s povinnosťou v SR vrátiť sa len do domáceho klubu, odkiaľ športovec odišiel na hosťovanie.

2.9.  **Hosťovanie zo zahraničia** - dočasná zmena príslušnosti zo zahraničného klubu mimo na domáci klub.

2.10. **Ukončenie hosťovania** – hosťovanie riadne končí k 31.12. v príslušnom kalendárnom roku.

2.11.  **Voľný športovec** - športovec, ktorý nemá uzatvorenú zmluvu s klubom, v ktorom je registrovaný .

2.12.   **Zmluva** – zmluva medzi športovcom a klubom ku ktorému má športovec príslušnosť v rámci SATKD, ktorá je v súlade so zákonom o športe.

2.13.  **Zmluvný športovec** - športovec, ktorý má uzatvorenú platnú zmluvu s klubom, ku ktorému má príslušnosť alebo s klubom, v ktorom je na hosťovaní.

2.14.  **Výchovné** – je to poplatok materskému klubu, hradený klubom do ktorého športovec odchádza alebo po dohode týchto klubov aj inému klubu.

**Čl. 3 Podanie Prestupu alebo Hosťovania**

3.1.  Podanie Prestupu domáceho, Hosťovania domáceho, Prestupu do zahraničia, Prestupu zo zahraničia, je možné kedykoľvek počas kalendárneho roku.

3.2.  **Podanie** prestupu a hosťovania sa realizuje podaním príslušného tlačiva na Matriku SATKD/matrikárovi SATKD ktorý obsahuje:

a)  identifikáciu športovca,

b)  podpis športovca, pri športovcoch do 18 rokov podpis zákonného zástupcu,

c)  označenie či ide o prestup alebo hosťovanie,

d)  identifikáciu klubu, do ktorého športovca prichádza,

e)  podpisy, prípadne aj pečiatku dvoch určených zástupcov klubu, do ktorého športovca prichádza,

f) identifikáciu klubu, odkiaľ športovec odchádza,

g) podpisy, prípadne aj pečiatku dvoch určených zástupcov klubu, odkiaľ športovca odchádza.

3.3.  **Podanie o predčasnom ukončení** hosťovania sa podáva doručením oznámenia na Matriku SATKD/matrikára SATKD.

3.4.  **Podania nepodané správne alebo inak** ako predpísaným spôsobom Matrika SATKD/matrikár SATKD odmietne.

3.5.  **Podanie Hosťovania v čase platnosti iného Hosťovania** toho istého športovca Matrika SATKD odmietne.

3.6. **Športovec, alebo klub** do ktorého športovec prichádza je povinný uhradiť poplatky predpísane SATKD a WT, WTE určeným spôsobom. V prípade neuhradenia poplatku najneskôr v deň podania má Matrika SATKD právo podanie odmietnuť.

**Čl. 4 Vybavenie Prestupu alebo Hosťovania**

4.1.  Matrikár SATKD spracuje podania v poradí ako mu boli doručené. V prípade podania viacerých podaní v čase pokiaľ nie je právoplatne rozhodnuté o predchádzajúcom podaní, všetky následné podania odmietne.

4.2.  Matrikár SATKD je povinný sa riadiť ustanoveniami tohto Prestupového poriadku a v prípade Prestupov a Hosťovaní do a zo zahraničia musí prihliadať aj na príslušné predpisy WT a WTE.

4.3.  Ak podanie neobsahuje vyjadrenie klubu, odkiaľ športovec odchádza, Matrikár SATKD si ho vyžiada na príslušnom tlačive v lehote do 5 dní. V prípade, že Matrikár SATKD nedostane vyjadrenie na príslušnom tlačive do 15 dní od vyžiadania, považuje sa to za súhlas klubu, odkiaľ športovec odchádza. Matrikár SATKD je povinný urgovať vyjadrenie až do konečného vyjadrenia klubu.

4.4.  V prípade súhlasu klubu, odkiaľ športovec odchádza Matrikár SATKD Prestup alebo Hosťovanie schváli. Výchovné v stanovenej výške alebo podľa dohody dotknutých klubov musí byť vyplatené.

4.5.  Súhlas klubu, odkiaľ športovec odchádza, môže u športovca, ktorý nemá s klubom, odkiaľ odchádza uzatvorenú zmluvu nahradiť k podaniu priložená uzatvorená zmluva s klubom, do ktorého športovec prichádza. Toto platí aj v prípade nesúhlasného stanoviska klubu, odkiaľ športovec odchádza. Výchovné však musí byť uhradené.

4.6.  Matrikár SATKD je povinný rozhodnúť o podaní najneskôr do 5 dní od získania vyjadrenia klubu, odkiaľ športovec odchádza, alebo od uplynutia lehoty pre takéto vyjadrenie.

4.7.  O vybavení podania je Matrikár SATKD povinný informovať̌ na oficiálnej webovej stránke SATKD.

**Čl. 5 Podanie námietky voči schváleniu alebo neschváleniu Prestupu alebo Hosťovania**

5.1.  Proti rozhodnutiu Matriky SATKD môže podať námietku športovec, klub odkiaľ športovec odchádza alebo klub kam športovec prichádza do 10 dní od rozhodnutia Matriky SATKD na disciplinárnu komisiu SATKD.

5.2.  Podanie musí byť urobené písomne a musí byť uhradený stanovený poplatok najneskôr v deň podania.

5.3.  Podanie pozastavuje rozhodnutie Matriky SATKD do rozhodnutia disciplinárnej komisie SATKD.

5.4.  O námietke musí rozhodnúť disciplinárna komisia SATKD na svojom najbližšom zasadnutí, najneskôr však do 60 dní od podania námietky.

**Čl. 6 Výchovné**

6.1. Výchovné za prestup a hosťovanie v tuzemsku a do zahraničia je ponechané na vzájomnej dohode zúčastnených klubov.

6.2. V prípade, že sa kluby nedohodnú, môže rozhodnúť VV SATKD na základe podaných argumentov.

**Čl. 7 Priestupky voči Prestupovému poriadku**

7.1.  Športovec, resp. klub, ktorý podá ďalšie podanie o Prestupe alebo Hosťovaní pred právoplatným rozhodnutím Matriky SATKD/matrikára SATKD o predchádzajúcom podaní týkajúcom sa tohto športovca dopúšťa sa disciplinárneho priestupku.

7.2.  Športovec evidovaný Matrikou SATKD/matrikárom SATKD v domácom klube, ktorý bez zaevidovania Matrikou SATKD/matrikárom SATKD hrá v zahraničí oficiálnu súťaž riadenú národnou federáciou, dopustí sa disciplinárneho priestupku.

7.3.  Ak sa Matrika SATKD/matrikár SATKD dozvie o disciplinárnom priestupku v zmysle tohto prestupového poriadku je povinný túto skutočnosť postúpiť disciplinárnej komisii SATKD na rozhodnutie.

**Čl. 8 Spoločné, prechodné a Záverečné ustanovenia**

8.1.  Všetky poplatky, ktoré sú povinné dotknuté subjekty platiť v zmysle tohto Prestupového poriadku sú uvedené obsahom prílohy tohto Prestupového poriadku.

8.2.  Tento Prestupový poriadok nadobudol platnosť schválením Výkonným výborom SATKD s účinnosťou od 15.03.2025.

Mgr. Mário Švec, prezident SATKD WT